Pertge betg ina giada midar insatge?

Dad Anita Simeon

"La Quotidiana senza Fögl Ladin",
"Spetgà impuls ord Engiadina",
"Salvà la Quotidiana". Quai èn pressapauc las headlines da l'istorgia pertutgant la Quotidiana (LQ) dals davos mais. In'istorgia che pertutga er il tema budget.

La part dal Fögl Ladin en la Quotidiana è segirada. Ils problems n'èn però anc ditg betg schliads. Las reacziuns en brevs da lecturs demussan che la solidaritad tranter ils Rumantschs n'è anc adina betg gronda e ch'il diavel monopolistic vegn anc adina malegià vi da la paraid. Ma horcadibacco, n'avais betg anc accurschì che l'editur n'è betg il problem, anzi, lez ans ha dà ina schanza, e nus na l'avain betg anc propi realisada. LQ ni fa mal, ni porta autras novas che la gasetta grischuna. Anzi, ord motivs tecnics vegnan las chaussas che pertutgan il pievel rumantsch tractadas avant en la gasetta tudestga che en quella rumantscha. Qua pon ins senz'auter er metter en dumonda la tenuta da la chasa editura che na stuess betg exnum dar a la figlia la pli flaivla la mendra poolposition.
Ma LQ n'ha pari insumma nagina impurtanza. E quai stuess ins midar.

La. decisiun da rapportar surtut or da las regiuns è segir en urden. Il rapport da las regiuns na funcziuna però mai senza il sguard sur il pass or, senza s'occupar da temas interregiunals, chantunals, federals e globals. Ed er tar ils temas regiunals datti temas impurtants e main impurtants. Ils redacturs èn però uschè occupads da siglir dad ina radunanza communala a l'autra, dad ina radunanza generala a l'autra, ch'i na resta betg il temp per l'essenzial. Co fiss igl da recrutar en mintga vischnanca ina persuna che va a tut las radunanzas impurtantas e rapporta sur da quellas? Ina notizia d'ina terza colonna tanscha en tuts reguards. Mintgatant èn ils redacturs però er surdumandads da far commentaris, recensiuns ed uschia enavant. Pertge betg dumandar ina persuna dal fatg da cooperar?

E co statti cun las translaziuns? In post da translaziun è in emprim pass. Jau sai che tar mintgina da quellas propostas cloma il pled "budget"! Ma in budget è er qua per calcular, per metter paisa sin chaussas impurtantas.

Insumma giavischass jau da LQ dapli schlantsch, ina cumparsa pli plaschaivla, novas ideas, ureglias avertas ed er la promoziun da la conscienza interrumantscha. Pertge betg metter ina giada la part dal Fögl Ladin al cumenzament da la gasetta? Natiral che la Surselva ha ils plirs lecturs. Sch'ins percorscha quai però tar mintga ediziun alura vegni stentus. L'entira redacziun s'è conscienta che la revista da l'emna è da memia - pertge betg dismetter? In zichel spontanitad e la pussaivladad d'emprender or da sbagls, quai stuess bain esser pussaivel. Er la coordinaziun dals temas che pertutgan l'entira Rumantschia manca. Uschia rapporta LQ sur dal "fiasco" cun il rg tar la dumbraziun federala sin l'emprima pagina, ma quai è mo la retschertga che pertutga la Surselva.
La medema retschertga per l'Engiadina vegn alura pir sin pagina 9. Che quella retschertga avess stuì esser en rg è cler ed il redactur sa perstgisa quasi er en ses commentari per il vier sursilvan. Insumma èsi vegni rapportà in zichel polemic, ed jau engraziel al redactur da la SO che ha mess ils fatgs sin maisa. La tabella da cumparaziun rg-idioms "che avess purtà in tschert agid è cumparida en LQ pir da Son Niclà, cura ch'ils plirs avevan gia returnà lur questiunari.

En quel artitgel statti tranter auter: 
Pli baud vulevan tuts savair:
"Co din ins per tumantsch?" Oz ch'ins sa co dir per rumantsch dumondan las medemas persunas: "Co din ins per tudestg?" In paradox!
Tumantsch è vairamain to much! U è quai la scripziun correcta per il verv che nus discurrin? A LQ manca en mintga cas in bun correctorat e surtut er in lectorat.

Savens fissi bun da scursanir intgins texts e da restructurar els in zichel ed uschia vinavant. Er artitgels d'agenturas na ston betg vegnir surpigliads in tar in ... jau sai: il temp ed il budget cloman!
Ma in budget è er qua per calcular, per metter paisa sin chaussas impurtantas.

PUNTS giavischa en mintga cas a LQ in bun onn nov, bleras bunas ideas, nov schlantsch, in budget calculà ed alura vegnan ils abunents da sulet.